Frontliner

Frontliner () ialah sebuah filem drama Malaysia 2021 arahan Razif Rashid. Berdasarkan dari satu kisah benar, ia berkisarkan tentang perjuangan petugas barisan hadapan dari sektor perubatan sehingga pekerja penghantar makanan memerangi penularan pandemik COVID-19 di Malaysia. Dibintangi oleh barisan pelakon ternama Malaysia, filem ini ditayangkan pada 30 September 2021 di Netflix.

Premis
Mengisahkan tentang perjuangan petugas barisan hadapan melawan pandemik COVID-19 dalam beberapa bulan pertama. Filem ini merupakan bentuk penghargaan bagi para barisan hadapan yang telah berjuang demi negara. Doktor, jururawat, petugas hospital, polis, tentera, penghantar makanan, petugas kebersihan, antara barisan hadapan yang telah mengorbankan diri dan mengejar masa untuk menentang musuh yang tidak kelihatan demi keselamatan bersama.

Pelakon
 Azhan Rani sebagai Dr. Azman
 Beto Kusyairy sebagai Inspektor Zul
 Achey Bocey sebagai Kapten Nasir
 Emma Maembong sebagai Nora
 Wan Maimunah sebagai Mak Wan
 Farah Ahmad sebagai Nadia
 Black Hanifah sebagai Black
 Zul Handy Black sebagai dirinya sendiri 
 Ashraf Muslim sebagai Ustaz Ashraff
 Meerqeen sebagai dirinya sendiri 
 Shamsul Danish sebagai Shamsul
 DSP Siren Boonthnam Ekkasook sebagai Azlina
 Ruby Ooi sebagai Dr. Rina
 Aril Fazrie sebagai Remaja

Penerbitan
Frontliner ialah filem keempat terbitan D'Alpha Legacy dengan kos pembikinan sebanyak RM400,000. Penerbit filem ini, Aminahtul Mardiah Mohd Nor berkata pihaknya bercadang mahu menerbitkan sebuah naskhah ditujukan khas buat semua petugas barisan hadapan yang banyak menabur jasa sejak negara dilanda pandemik COVID-19. Beliau mengatakan bahawa perjalanan yang diambil oleh pasukan penerbitannya amat "sukar", kerana mereka tidak dapat izin daripada agensi kerajaan untuk menggunakan kemudahan mereka, dan syarikat penghantaran makanan tidak mahu bekerjasama dengan mereka. "Nasib baik, ada beberapa individu dan organisasi yang menyokong kami sepenuhnya, seperti Jabatan Bomba dan Penyelamat Malaysia," kata Aminahtul Mardiah dalam satu catatan Facebook. Penggambaran filem ini dijalankan selama hampir dua minggu pada pertengahan Ogos 2020 dan dilaksanakan dalam pematuhan prosedur operasi standard (SOP) yang ketat.

Keluaran
Frontliner ditayangkan melalui penstriman secara dalam talian di Netflix pada 30 September 2021. Filem ini pada asalnya untuk ditayangkan di Astro First pada 2020, namun ditolak akibat sebab yang tidak dapat dinyatakan.

Menulis untuk portal Getaran, Wafa Aula berpendapat plot filem ini agak "longgar dan mendatar" sambil menambah "skripnya pula entah mengapa ada masanya kedengaran seperti sebuah leteran panjang". Ahmad Fariszuan, menulis untuk portal filem Kakimuvee dalam ulasan retrospektif mengenai filem imi berkata: "Secara keseluruhannya, filem Frontliner ini bukan sebuah naskhah yang terbaik untuk menggambarkan usaha dan situasi sebenar yang berlaku di Malaysia dalam usaha melawan penularan wabak COVID-19 namun segala usaha dan kerja yang diberikan oleh pihak produksi wajar diberikan sokongan".

Lihat juga
 Kelaster
 Kerana Korona
 Covid Oh Covid
 Hadiah Dari Tuhan
 Lockdown

Rujukan

Pautan luar
 
 

Filem 2021
Filem Malaysia tahun 2021
Filem drama Malaysia
Pandemik COVID-19 dalam budaya popular